钦定古今图书集成/方舆汇编/职方典/第1445卷 > 《青山记》前人
## 钦定古今图书集成/方舆汇编/职方典/第1445卷 > 《青山记》前人

粤西奇山水大都在西北，而东南罕称焉。邕，东南郡
也，其水郁江，其山奇者曰青山，山当郡左，去郭可十里，厥背负阴，厥面迎阳，厥阴介陆，厥阳临江，客游舟
而登者良便云。山势自东南来，连徂西北，迤若蛟蟠，
矫若凤翔，一名凤头山。其左有蛟潭，今聚大鱼，喷浑
水有声。离潭里许为山麓，游者从中而上，有石级级
数仞，一门累石而成，是曰“石门。”门之上有大岩，里父
老缘而屋焉。屋凡三楹，四面皆石楹，可容数十人，岩
气从屋中腾腾上，命之曰“烟崖石屋。”屋右道狭而峻，
有石壁蒙烟萝，俯眺郁江，殊清旷，是为沧屿小览。壁
傍循级而登，有岩层而窟者再，命之曰“双斗岩。”其顶
为平畴云。屋左道甚坦，厥石削如屏者，稍耸峻。道上
行可三十步，有泉从石中出，清若水晶，甘若露凝，泠
泠然昼夜不舍，于是客或顾而心赏焉。郡守亭其上，
命之曰“混混。”亭下有台，台外有池种莲，是曰“清莲。池”
出亭，缘坦道而登，爰达平畴。平畴者，谓山平衍若田
畴也。畴上乱石叠出，中夹青松百株，旁种苍梧覆方
池。爰有村民数家巢其脉，宛若仙家，左卧仙人，冲退
石印，挖履迹，俗呼为仙人履。其方而蹲者，介芜苔间，
题曰“松风水月。”循畴而登，有寺曰妙超寺。寺右有岩
甚奇，命之曰太虚岩。岩上石乳滴成池，是曰天池，盖
泉脉也。岩中有洞，曰元洞，洞有门，曰元元门。缘门侧
足而上，有石壁一片，厥形平，厥色赤，命之曰天南赤
壁。壁铺平台，寺出其下，爰临而眺，其面五象峰朝焉。
天覆如盖，江环如带，于时客又顾而心赏焉。郡守作
小亭通四面，客因名之为浩浩亭，盖援“浩浩其天”之
义。亭之下有小岩，峙其左，是曰卷石岩。岩左复有坦
途，行人绕出其背，所谓负阴介陆者也。其东沿途而
上，大块耸然，遥挟冈脊，有古石佛在焉，是为山额。盖
赤壁为鼻，寺为项，平畴为大腹，而源泉。斗岩夹其双
腰，郁江围其四面，厥脉连如贯珠，以故山不高而秀，
水不深而清，较视西北之险峭为善云。旧名“青秀山”，
今曰“青山”，盖从本象。